b'\n_START_ARTICLE_\nBronasta bojevnika\n_START_SECTION_\nOdkritje\n_START_PARAGRAPH_\nStefano Mariottini, kemik iz Rima , se je potapljal blizu najdi\xc5\xa1\xc4\x8da pred koncem po\xc4\x8ditnic v Monasteraceju. Med potapljanjem je okoli 200 metrov od obale Riace, na globini od \xc5\xa1est do osem metrov, opazil levo roko kipa A, ki je \xc5\xa1trlela iz peska. Sprva je mislil, da je na\xc5\xa1el mrtvo \xc4\x8dlove\xc5\xa1ko telo, vendar je ob dotiku roke spoznal, da je bronasta. Mariottini je za\xc4\x8del odstranjevati pesek s preostalega kipa A. Kasneje je opazil \xc5\xa1e druge bronaste figure v bli\xc5\xbeini in se odlo\xc4\x8dil, da pokli\xc4\x8de policijo. Teden pozneje, 21. avgusta, je bil kip B dvignjen iz vode, dva dni kasneje pa je \xc5\xa1e prelomljen kip A. Nobene povezave z brodolomi niso odkrili, temve\xc4\x8d so na\xc5\xa1li v neposredni bli\xc5\xbeini, kjer se obala zni\xc5\xbea, tudi arhitekturne ostanke. _NEWLINE_Bronasta kipa in zgodba o njunem odkritju je bila prikazana v prvi epizodi britanske dokumentarne serije How Art Made the World leta 2005, v kateri je bil objavljen tudi intervju s Stefanom Mariottinijem.\n_START_SECTION_\nZgodovina in izvor\n_START_PARAGRAPH_\nNajbolj priljubljena teorija je, da sta bronasta kipa ustvarila dva razli\xc4\x8dna gr\xc5\xa1ka umetnika okoli 5. stoletja pred na\xc5\xa1im \xc5\xa1tetjem, kak\xc5\xa1nih 30 let naj bi bilo razlike med obema. Kip A je bil verjetno narejen med letoma 460 in 450 pr. n. \xc5\xa1t., kip B pa med 430 in 420 pr. n. \xc5\xa1t. Nekateri verjamejo, da je kip A delo Mirona in da je Fidijev u\xc4\x8denec Alkamen ustvaril kip B.  Kip A prikazuje mladega juna\xc5\xa1kega bojevnika ali boga s ponosnim pogledom, ki se zaveda svoje lepote in mo\xc4\x8di. Kip B pa prikazuje starej\xc5\xa1ega, zrelej\xc5\xa1ega bojevnika v spro\xc5\xa1\xc4\x8denem polo\xc5\xbeaju s prijaznim in ne\xc5\xbenim pogledom._NEWLINE_Bronasta kipa sta glavna ohranjena starodavna gr\xc5\xa1ka kipa. Spadata v prehodno obdobje med arhai\xc4\x8dnim gr\xc5\xa1kim kiparstvom in zgodnjim klasi\xc4\x8dnim slogom, prikrivata svojo idealno geometrijo in nemogo\xc4\x8do anatomijo pod mote\xc4\x8do in privla\xc4\x8dno realisti\xc4\x8dno povr\xc5\xa1ino. Sta dobra primera za kontrapost \xe2\x80\x93 s te\xc5\xbeo na zadnjih nogah, zaradi \xc4\x8desar sta bolj realisti\xc4\x8dna kot pri \xc5\xa1tevilnih drugih arhai\xc4\x8dnih dr\xc5\xbeah. Mi\xc5\xa1ice so jasne, vendar ne zarezane, dovolj mehke, da so videti resni\xc4\x8dne. Obrnjeni glavi kipov ne ka\xc5\xbeeta samo gibanja, temve\xc4\x8d dajeta figurama tudi \xc5\xbeivljenje. Asimetri\xc4\x8dna postavitev rok in nog ju dela realisti\xc4\x8dna. Arheologi verjamejo, da so bile o\xc4\x8di kipa A izdelane iz slonovine, vendar pa raziskovalci med nedavno obnovitveno analizo niso na\xc5\xa1li organskih snovi v o\xc4\x8deh. Zrkla kipov so oblikovana iz kalcita, medtem ko so zobje izdelani iz srebra. Ustnice in prsne bradavice so iz bakra.  Imela sta kopje in \xc5\xa1\xc4\x8dit, vendar ju niso na\xc5\xa1li. Poleg tega je imel kip B neko\xc4\x8d na glavi \xc4\x8delado, mislijo tudi, da je kip A imel na glavi venec._NEWLINE_Nadaljnje raziskave, ki jih je v letu 2004 izvedla skupina italijansko-ameri\xc5\xa1kih arheologov, so na tej po\xc4\x8dasi padajo\xc4\x8di obali odkrile temelje jonskega templja. Podzemna raziskovanja robotskih vozil ob potopljeni obali od Locrija do Soverata podrobneje prikazujejo to obalo v antiki, \xc4\x8deprav niso na\xc5\xa1li nobenih nadaljnjih ostankov, primerljivih z njima._NEWLINE_O pripisovanju takih spektakularnih umetni\xc5\xa1kih del slavnim kiparjem je Brunilde Sismondo Ridgeway zapisala: "V zvezi s tem so bila predlagana vsa velika imena klasi\xc4\x8dnega obdobja," in meni, da je spodbudno, da je vsaj nekaj u\xc4\x8denjakov pripravljenih razmisliti o neanti\xc4\x8dni, celo kolonialni delavnici izvora, v nasprotju s prevladujo\xc4\x8dim atenocentrizmom prej\xc5\xa1njih let. _NEWLINE_\xc4\x8ceprav je gotovo, da sta bronasta kipa izvirno delo najvi\xc5\xa1je kakovosti, so nekateri trdili, da sta torza narejena po enem samem modelu in nato bila spremenjena pred litjem, tako da ju je mogo\xc4\x8de videti kot tip.\n_START_SECTION_\nObnova 2009\xe2\x80\x932011\n_START_PARAGRAPH_\nDecembra 2009 so kipa odpeljali v pala\xc4\x8do Campanella, preden so se za\xc4\x8dela obnovitvena dela v Narodnem muzeju Magne Grecie. V za\xc4\x8detku leta 2010 sta umetni\xc5\xa1ka restavratorja Cosimo Schepis (znan tudi kot Nuccio Schepis) in Paola Donati za\xc4\x8dela obnovitvena dela, ki sta jih kon\xc4\x8dala leta 2011.\n_START_SECTION_\nMitologija\n_START_PARAGRAPH_\nV starodavni literaturi ni jasnega pri\xc4\x8devanja za prepoznavanje atletov ali junakov, ki jih prikazujeta bronasta kipa. Zdi se, da sta bila gola mo\xc5\xa1ka prvotno del votivne skupine v velikem sveti\xc5\xa1\xc4\x8du. Domneva se, da bronasti skulpturi predstavljata Tideja in Amfiaraja, dva bojevnika sedmerice proti Tebam v polisu Argos, kot je zapisal Pavzanias.  Lahko pa sta tudi atenska atleta iz Delfov, del spomenika, posve\xc4\x8denega bitki na Maratonskem polju, ali pa sta iz Olimpije. Argos, Delfi in Olimpija so bili trije ugledni gr\xc5\xa1ki kraji, v katerih je bilo razvito kiparstvo najvi\xc5\xa1je kakovosti, a so jih Rimljani po zasedbi povsem oplenili. Morda so bronaste kipe preva\xc5\xbeali v Rim kot plen, pa je nevihta potopila ladjo, \xc4\x8deprav niso na\xc5\xa1li dokazov o razbitinah. Salvatore Settis in Vinzenz Brinkmann sta menila, da sta bojevnika Erehtej, ki ga je vzgojila Atena, in Evmolp, Pozejdonov sin.'